Man vertel van nagmerrie tydens hengeluitstappieFred Barnard. Foto: Facebook Fred Barnard (52), sy vriendin, Anna en André (54) en Barbara (47) Fourie, het Saterdag by die kampeerterrein gaan uitspan en visgevang. André het aan Maroela Media vertel hulle het die aand ŉ vuur aangesteek en om die vuur gesit en kuier toe drie rowers met klapmusse op hulle oorrompel het. “Ons het nog so gesit, toe voel ek net die hou teen my kop,” het hy gesê. “Ek het van my stoel afgeval en probeer regop kom, toe slaan hulle my weer. Een van hulle het my ook met ŉ mes in my keel gesteek.” Volgens André het hy vir ŉ oomblik sy bewussyn verloor en toe hy weer bykom, gesien Barbara sit in die motor en Fred lê halfpad onder die ander motor. Die aanvallers het toe reeds met die groep se selfone en kontant gevlug. Hulle het ook glo probeer om een van die motors te steel, maar kon nie daarin slaag nie. “Fred was vol bloed,” het André vertel. “Ek het net vir myself gesê ek kan nie nou flou word nie, want ek moet vir Fred by ŉ hospitaal kry. Ek het die hele tyd gevoel hoe die bloed uit my keel stroom, maar ek moes net wakker bly.” Volgens André het Anna net ligte beserings opgedoen en kon sy hom help om Fred in die motor te tel, voordat sy met hulle na die Fezi Ngubentombi-hospitaal in Sasolburg gejaag het. André en Barbara, wat in Krugersdorp woon, is die volgende dag na ŉ privaathospitaal in Vereeniging oorgeplaas en Barbara kort daarna na ŉ hospitaal in Alberton, waar sy tans in die waakeenheid behandel word. Annatjie Barnard, Fred se eks-vrou, het aan Maroela Media gesê Fred het skedelbreuk en ernstige bloeding op sy brein opgedoen en het nooit weer wakker geword nie. Hy is omstreeks 22:45 Maandagaand in die hospitaal oorlede. “Ek en my dogter (18) was net ure voor hy dood is by hom om hom te groet. My dogter het by hom gesit, vir hom gebid en vir hom ŉ liedjie gesing. Sy het vir hom gesê om net weer sy mooi blou oë oop te maak, al is dit in die hemel,” het Annatjie gesê. Volgens Annatjie sukkel die egpaar se 21-jarige seun om sy pa se dood te verwerk. “Ek dink die ergste is die wreedheid van die aanval, dat iemand op so manier weggeruk word… Dit is asof ek in ŉ waas beweeg. Ek kan dit nie glo nie.” Kapt. Livhuhani Hani, woordvoerder van die polisie, het Donderdag aan Maroela Media gesê geen nuwe inligting oor die ondersoek is sover beskikbaar nie. ŉ Gedenkdiens word Saterdag vir Barnard gehou.